- Luká
- <
- 17
- >

17
Gonáh, báwar, zemmah
(Mattá 18:6–7, 21–22; Markás 9:42)
1 Issáyá gón wati moridán gwasht: “Nabit ke mardom rad majant o thagal mawárt, bale apsóz pa hamá kasá ke degarán dém pa gonáhá bebárt. 2 Cha é kasánokénán yakkéay dém pa gonáhá baragay badalá, gehter hamesh ent ke áiay gardená jenteri táé bebandant o daryáyá chagali bedayant. 3 Cha wati kár o kerdán hozzhár bét. Agan tai brát gonáhé bekant, áiá sarkech day o mayárig kan, agan pashómán but, bebakshi. 4 Toré róché hapt randá gonáh bekant o hapt randá tai gwará byayt o begwashit: ‘man pashómán án,’ bebakshi.”
5 Issáay kásedán gón Hodáwandén Issáyá gwasht: “Wájah! May setk o báwará gésh kan.” 6 Gwashti: “Agan shomay báwar arzonéay kesásá*17:6 Asligén Yunáni nebeshtánka gwashit: “thélkáhay tohmay kesásá”. Thélkáh bezán hardalay tohm báz gwandh ant. ham bebit, shomá tuday é drachká hokm korta kanét ke ‘watá cha boná begwaj o beraw zeray†17:6 Zer, bezán daryá. tahá berod o besabz’. Á wahdá, drachk shomay hokmá mannit.
7 “Cha shomá á kas kay ent ke áiay hezmatkár cha dhagáráni nangár kanag, ramagay chárénag o káray halás kanagá byayt, wáhond áiá begwashit: ‘Zutt byá o benend o warag bwar?’ 8 Gón áiá nagwashit: ‘Pésará pa man warag addh kan, tán man nawártag taw mani hezmatá bósht, wahdé man halás kort gorhá taw bwar?’ 9 Hodábond, wati hezmatkáray shogr o mennatá gipt ke ‘taw mani hokm mannetag?’ Na, hechbar. 10 Hamé paymá shomá ham, sajjahén á hokmán ke shomárá dayag butagant sarjam bekanét o begwashét ke ‘má tai hezmatkár bayagay láhek ham naén, tahná wati zemmah o dhobbah‡17:10 Dhobbah, bezán ogdah, zemmah, Arabi o Pársiá “wazifah”. sarjam kortagant.’ ”
Dah garriay drahbakshi
11 Issá dém pa Urshalimay rawagá, cha Sámerah o Jalilay simsarán gwazagá at. 12 Wahdé dém pa yak métagéá pédák at, dah syahgarrién mardom gón áiá dochár kapt. Dur óshtátant o 13 gón borzén tawáré gwashtesh: “Oo wájah Issá! Tará may sará bazzag bát.” 14 Issáyá ke distant gwashti: “Berawét watá pa dini péshwáyán pésh bedárét.”§17:14 Tawrátá garray nádráh palit o nápák zánag butagant. Agan kasé cha é nájórhiá dráh bebit báyad ent gón Mussáay Sharyatay randgiriá dini péshwáéay gwará berawt o hayráté bekant. Á, ráh geptant o ráhay nyámá, pák o palgár butant.
15 Cha áyán yakkéá, wahdé dist ke nun dráh ent, gón borztawári Hodáyá satá kanán, per tarret o átk, 16 Issáay pádán kapt o shogri gept. Á, cha Sámerián*17:16 Yahudián Sámeri gomráh zántagant o gón áyán dayger o badal o bándát nakortag. at. 17 Issáyá jost kort: “Záná, har dahén cha garrá pák o palgár nabutét? Á dega nohén kojá ant? 18 É yakkén darkawmá†17:18 “Darkawm” bezán á ke Yahudi naant. abéd, cha áyán dega yakké pa Hodáay sepat o sanáyá nayátk?” 19 Gorhá Issáyá gón á mardá gwasht: “Pád á, beraw, ke tai setk o báwará tará dráh kortag.”
Hodáay bádsháhi
(Mattá 24:37–40)
20 Yak róché, lahtén Parisiá cha Issáyá jost kort: “Hodáay bádsháhi kadéna kayt?” Issáyá gwasht: “Hodáay bádsháhi chamzáherá gendaga nabit. 21 Gwashaga nabit ke Hodáay bádsháhi edá ent yá ódá. Chiá ke Hodáay bádsháhi, shomay delá ent.”‡17:21 Yá: shomay nyámá ent.
22 Padá gón wati moridán gwashti: “Yak wahdé kayt ke shomá pa Ensánay Chokkay rócháni yak róchéay gendagá armán o árzua kanét, bale á róchá nagendét. 23 Mardom shomárá gwashant ke ‘á edá ent’ yá ‘á ódá ent,’ bale shomá áyáni habará gón makapét. 24 Anchosh ke grók cha yak kondhéá jant o sajjahén ásmáná jarhashkénit o rozhnága kant, Ensánay Chokk ham wati á róchá, anchosh záher o paddara bit. 25 Bale awalá báyad ent bázén sakki o sóri besaggit o é zamánagay nasl o padréch áiá mamannant.
26 “Hamá dhawlá ke Nuhay bárigá butag, Ensánay Chokkay róch ham anchosha bit. 27 Á róchán, mardom ward o nósh o sáng o surá dazgatth atant tán hamá róchá ke Nuh bójigá swár but. Randá, mazanén hár o tuppáná sajjahén mardom gár o bégwáh kortant.
28 “Lutay zamánagá ham hamé dhawlá at, mardom pa warag o charag o badal o bándát o kesht o keshár o lóg o jágahay bandagá goláésh atant, 29 bale á róchá ke Lut cha Sodumay shahrá dar átk, Hodáyá cha ásmáná ás o rókén gókort gwárént o Sodumay sajjahén mardom gár o bégwáh kortant.
30 “Ensánay Chokkay paddar bayagay róchá, hamé dhawlá bit. 31 Á róchá, agan kasé wati lógay sará bebit o áiay ord o poténk lógá ér bant, pa áyáni zuragá jahlá ér makapit. Hamé dhawlá, agan kasé wati dhagáráni sará kesht o keshárá ent, á ham padá lógá per matarrit. 32 Lutay lógbánokay sargwastá yát bekanét.§17:32 Lutay janá wati mál o manál dóst at, Hodáay habari nazort o paméshká mort. 33 Harkas wati sáhay rakkénagay randá bebit, áiá báhénit. Harkas wati sáhá bebáhénit, áiá rakkénit. 34 Shomárá gwashán ke á wahdá, agan do mardom yakkén taht o nepáday sará waptag, yakké baraga bit o domi hamódá pasht géjaga bit.*17:34 Pasht géjag, bezán nazurag, yalah dayag, gechén nakanag. 35 Cha do janéná, ke hórigá jenteray sará dánay droshagá bant, yakké baraga bit o domi hamódá pasht géjaga bit. 36 Do mard ke dhagáráni sará bit, yakké baraga bit o domi hamódá pasht géjaga bit.”†17:36 Lahtén daznebeshtá, band 36 nést. 37 Jostesh kort: “Oo Hodáwand! Kojá chosha bit?” Passawi dát: “Har jáh ke jóné kapit, ódá gittó‡17:37 Gittó yak morgé ke dhundh, bezán gahetagén jóna wárt. o dhundhwárén morg moccha bant.”

- Luká
- <
- 17
- >

*17:6 17:6 Asligén Yunáni nebeshtánka gwashit: “thélkáhay tohmay kesásá”. Thélkáh bezán hardalay tohm báz gwandh ant.

†17:6 17:6 Zer, bezán daryá.

‡17:10 17:10 Dhobbah, bezán ogdah, zemmah, Arabi o Pársiá “wazifah”.

§17:14 17:14 Tawrátá garray nádráh palit o nápák zánag butagant. Agan kasé cha é nájórhiá dráh bebit báyad ent gón Mussáay Sharyatay randgiriá dini péshwáéay gwará berawt o hayráté bekant.

*17:16 17:16 Yahudián Sámeri gomráh zántagant o gón áyán dayger o badal o bándát nakortag.

†17:18 17:18 “Darkawm” bezán á ke Yahudi naant.

‡17:21 17:21 Yá: shomay nyámá ent.

§17:32 17:32 Lutay janá wati mál o manál dóst at, Hodáay habari nazort o paméshká mort.

*17:34 17:34 Pasht géjag, bezán nazurag, yalah dayag, gechén nakanag.

†17:36 17:36 Lahtén daznebeshtá, band 36 nést.

‡17:37 17:37 Gittó yak morgé ke dhundh, bezán gahetagén jóna wárt.

© 2015 WBT