- elhám
- <
- 4
- >

4
Arshá tahté
1 Cha eshán o rand man cháret ta ásmáná darwázagé pach ent o hamá karnáay dhawlén tawár ke man pésará eshkotagat gón man habará ent. Gwashagá at: “Edá borzád byá ke man tará pésha dárán cha é chizzán o rand allamá ché bayagi ent.” 2 Hamá damáná Hodáay Ruh mani delá potert o man dist ta arshá tahté ér ent o yakké tahtay sará neshtag. 3 Á ke tahtay sará neshtagat, gendagá yashm o rubiay sengay rang at o zomorrodpaymén sanjéá*4:3 Sanj, bezán drinn, rangin kamán. tahtay chapp o chágerd geptagat.†4:3 Yashm, rubi o zomorrod gránbaháén seng ant. 4 É tahtay chapp o chágerdá bist o chár taht ér at o bist o chár kamásh áyáni sará neshtagat. Kamáshán espétén póshák gwará at o teláhén tájesh sará at. 5 Cha tahtá grókay shahm dar áyagá at, grand o borzén tawár atant o tahtay démá ásay hapt mashal rók at. É mashal Hodáay haptén Ruh ant. 6 Tahtay démá purah daryáé at ke chó shisshagá at, chó bolórá.
Tahtay chapp o chágerdá, nyámjiná, chár sahdár hastat ke démá o poshtá sarjamá chammesh per at. 7 Awali sahdár shéray paymá at, domi gwaskay‡4:7 Gwask, bezán góló, gókay chokk. paymá, sayomiá mardomi démé per at o cháromi bálén wakábéay§4:7 Wakáb mazanén báli sháhiné, Ordu o Pársiá oqáb. rangá at. 8 Cha é chárén sahdárán har yakkéá shash bánzol o har némagá chamm per at, bánzoláni chérá ham. É hech bassa nakanant o shap o róch gwashagá ant:
“Pák ent, pák ent, pák ent,
porwákén Hodáwandén Hodá pák ent,
hamá ke hast butag, hastent o áyagi ent.”
9 Har wahdá ke sahdár tahtay sará neshtagéná, abad tán abad zendagéná shán o shawkat o sharapa dayant o áiay shográ gerant, 10 gorhá bist o chárén kamásh tahtay sará neshtagénay démá kapant o hamáiá názénant ke abad tán abad zendag ent, wati táján tahtay démá éra kanant o gwashant:
11 “May Hodáwand o may Hodá!
Taw shán o shawkat, ezzat o zóra karzay
chiá ke taw sajjahén chizz addh kortagant o
sajjahén chizz cha tai wáhagá
jórh butag o hastant.”

- elhám
- <
- 4
- >

*4:3 4:3 Sanj, bezán drinn, rangin kamán.

†4:3 4:3 Yashm, rubi o zomorrod gránbaháén seng ant.

‡4:7 4:7 Gwask, bezán góló, gókay chokk.

§4:7 4:7 Wakáb mazanén báli sháhiné, Ordu o Pársiá oqáb.

© 2015 WBT