- Yuhanná
- <
- 12
- >

12
Maryam Issáay pádán charpa kant
(Mattá 26:6–13; Markás 14:3–9)
1 Cha Sargwazay aidá shash róch pésar, Issá Bayt-Anyáyá shot ke Ilázaray lóg hamódá at, hamá Ilázar ke cha mordagán zendag kortagati. 2 Áyán, pa Issáyá shámé jórh kortagat, Martáyá hezmata kort o Ilázar gón mehmánán Issáay kashá parzónagay*12:2 Parzónag, bezán soprah. sará neshtagat. 3 Á wahdi, Maryamá ném táséay kesásá,†12:3 Asligén Yunáni nebeshtánka gwashit: “yak litrá”, bezán kesás sésad gerám. sombolay‡12:3 Sombol, washbóén gol o pollé. gehter o gránbaháén atr áwort, Issáay pádán per mosht o pád gón wati mud o malgórán hoshk kortant. Atray wasshén bó, á lógay har kondhá tálán but.
4 Hamé wahdá Yahudá Eskaryutiá, ke cha Issáay moridán at o pa hamé zuttán, Issái dróhagi o dozhmenáni dastá dayagi at, gwasht: 5 “Parchá é atr pa sésad dinárá bahá nabut o zarr, garib o nézgárán dayag nabutant?” 6 Áiá é habar pa bazzagén mardománi gamwáriá nagwasht, paméshká gwashti ke á wat Issáay rombay kelitdár§12:6 Kelitdár, bezán hazánagay hesábdár o sambálók. at o dozzé at. Áiá harwahd cha zarturagá chizzé pa wata zort. 7 Issáyá gwasht: “Maryamay kárá kár madárét, áiá é rógen pa mani kabr kanagay tayáriá ér kortagant. 8 Garib o nézgár modám shomay kerrá hast, bale man harwahd gón shomá gón naán.” 9 Cha Yahudián bázénéá, wahdé eshkot ke Issá ódá ent, tahná Issáay didárá nayátkant, Ilázaray gendagá ham átkant ke zendag butagat. 10 Paméshká mazanén dini péshwáyán Ilázaray kóshay shawr ham borret. 11 Chiá ke áiay sawabá, bázén Yahudié cha áyán per tarretagat o Issáay sará báwarmand butagat.
Pa Issáay wasshátká
(Mattá 21:1–11; Markás 11:1–11; Luká 19:28–40)
12 É dega róchá, mazanén rombé ke pa aidá átkagat, wahdé zántesh Issá Urshalimay ráhá ent, 13 gón maccháni sarsabzén pissh o takán,*12:13 Tak, bezán macchay tarrén lotth ke pissh per enti. pa Issáay péshwáziá dar átk. Kukkáresha kort:
“Hushiáná,†12:13 Hushiáná, bezán “márá annun berakkén”.
Esráilay bádsháhá mobárak bát
ke pa Hodáwanday námá kayt.”‡12:13 Zabur 118:26.
14 Issáyá korragén haré dar gétk o áiá swár but, anchosh ke Hodáay Pákén Ketába gwashit: 15 “Oo Sahyunay Jenek! Nun mators. Tai bádsháh korragén haréay poshtá neshtag o pédák ent.”§12:15 Zakaryá Nabiay Ketáb 9:9. Sahyun yak kóhé, ke Urshalimay shahray bonred é kóhay sará ér kanag butag. Sahyunay Jenek, bezán Urshalimay jahmenendén mardom. 16 Awalá é chizzáni maksad pa moridán pakká naat, bale randá ke Issá pa wati mazani o shawkatá raset, morid yát o tránagá kaptant ke é chizz áiay bárawá nebisag butagat o mardomán ham gón áiá anchosh kort. 17 Wahdé Issáyá Ilázar tawár jat o cha kabrá zendag dar áwort, bázéné hamódá at. Áyán pa wati distagén o eshkotagénán sháhedia dát. 18 Á mazanén romb, pa é háterá Issáay péshwáziá átkagat, ke eshkotagatesh Issáyá é mójezah o ajabbatén nesháni záher kortag. 19 Parisián gón yakdegará gwasht: “Bechárét, máshomá hecch nakanagá én, sajjahén donyá áiay ráhá ent.”
Gón Issáyá Yunániáni gendok
20 Gón é mardomán ke aiday róchán pa parastesháUrshalimá átkagatant, lahtén Yunáni ham gón at. 21 Á Piliposay kerrá átkant. Pilipos Jalilay shahr Bayt-Saydáay mardomé at. Gón áiá gwashtesh: “Wájah! Má lóthén Issáyá begendén.” 22 Pilipos shot o é habari gón Andriásá gwasht. Á doén shotant o Issáesh hál dát. 23 Issáyá áyáni passawá gwasht: “Á wahd átkag ke Ensánay Chokk pa wati shán o shawkatá berasit. 24 Allam bezánét, agan gandomay dánag hákay chérá marawt o mamerit, hechbar cha yak dánagéá géshtera nabit, bale agan kall bebit bázén dánagé kárit. 25 Harkasá ke wati zend dóst ent, áiá báhénit o harkas ke é jaháná cha wati zendá sara gwazit, á wati sáh o jáná rakkénit o pa namiránén zendá sara bit. 26 Agan kasé lóthit mani hezmatá bekant, báyad ent mani randgiriá bekant. Har jáh ke man án, mani hezmatkár hamódá gón man ent o agan kasé mani hezmatá kant, mani Pet áiá washnáma kant.
Wati markay bárawá Issáay habar
27 “Annun mani del bétáhir*12:27 Bétáhir, bezán náárám, békarár. o jalájósh ent, ché begwashán? Bárén begwashán: ‘Oo mani Pet! Maná cha é sáhatá berakkén’? Na, habar esh ent ke mani áyagay morád o maksad hamé wahd o damán butag. 28 Oo Pet! Wati námá mazani o shawkat beday.” Hamé wahdá, borzén tawáré cha ásmáná rost ke gwashti: “Shán o mazanion dátag o angat ham dayán.” 29 Rombé mardom ke ódá óshtátagat, gón é tawáray eshkonagá gwashagá laggetant: “Granday tawár at,” á degarána gwasht: “Préshtagéá gón áiá gapp kort.” 30 Issáyá gwasht: “É tawár, pa man na, pa shomaygi átk. 31 Annun é jahánay dádrasiay wahd ent o jahánay náláhekén sardár Shaytán, dhanná dar kanaga bit. 32 Wahdé cha zeminá chest kanaga bán, sajjahén mardomán wati némagá kasshán.” 33 Issáyá é habar pa hamá dhawlén markéá gwasht ke áiay entezár o wadárá at.
34 Mardomán darráént: “Sharyata gwashit ke Masih tán abad gón má mánit. Gorhá taw chóna gwashay ke ‘Ensánay Chokk chest kanaga bit’? Ensánay é Chokk kay ent?” 35 Issáyá gwasht: “Tahná yak gwandhén wahdéá rozhnái gón shomá gón ent. Tán wahdé ke é rozhnái gón shomá gón ent, gám janán démá berawét. Chosh mabit ke taháróki shomay sará báládast bebit o shomárá prósh bedant. Kasé ke tahárókiá ráha rawt, nazánt kojá rawt. 36 Tánke shomárá rozhnái gón ent, rozhnay sará imán byárét ke rozhnáiay chokk bebét.” Issáyá é gwasht o cha áyáni nyámá shot o chérandém but.
Yahudiáni nábáwari
37 Gón Issáay é bázén mójezah o ajabbatén neshánián, angat ham áyán imán nayáwort, 38 tánke Eshayá nabiay habar purah o sarjam bebit, ke áiá gwashtagat: “Oo Hodáwand! May kolaw kayá báwar kortag o Hodáwanday wák o kodrat†12:38 Asligén Yunáni nebeshtánka gwashit: “Hodáwanday dast”.pa kayá záher butag?”‡12:38 Eshayá Nabiay Ketáb 53:1. 39 Gorhá áyán báwar kort nakort, chiá ke Eshayáyá angat ham gwashtagat:
40 “Áyáni chammi kór o
deli sakk mohr kortagant
tán gón chammán magendant,
gón delán sarkech mawarant o
dém pa man per matarrant,
tánke áyán dráh bekanán.”§12:40 Eshayá Nabiay Ketáb 6:9 o rand.
41 Eshayáyá Issáay mazani o shawkat dist, paméshká áiay bárawá é habari kort. 42 Angat ham Yahudiáni bázén sarókán imán áwort. Bale cha hamé torsá ke Parisi áyán cha kanisah o parasteshgáhán dar makanant, námesha nagept. 43 Chiá ke áyán, ensánay dátagén ezzat o satá cha Hodáay dátagén ezzat o satáyá géshter dósta but.
44 Gorhá Issáyá gón borzén tawáré gwasht: “Harkas mani sará báwar bekant, na tahná mani sará, mani rah dayókay sará ham báwara kant. 45 Harkas maná gendit, mani rah dayóká ham gendit. 46 Man é jahánay átkagén rozhnái án, tán harkas ke mani sará báwar bekant, tahárókiá mamánit. 47 Bale agan kasé mani habarán beshkont o áyáni sará kár makant, angat ham man áiay bárawá shawr o hokmé naborrán. Chiá ke man pa jahánay mayárig kanagá nayátkagán, pa jahánay rakkénagá átkagán. 48 Shawr borróké hast, tán harkas ke maná cha wat besendit o mani habarán mamannit, áiá mayárig bekant. Mani gwashtagén gapp o habar, jost o porsay róchá áiá mayáriga kanant. 49 Chiá ke man watsar gapp o habar nakortag, hamá Petá ke maná rawán dátag, hokmi kortag ke ché begwashán o chón habar bekanán. 50 Zánán ke áiay hokm o parmán, namiránén zend ent. É chizzán ke mana gwashán, hamá chizz ant ke Petá maná gwashtagant.”

- Yuhanná
- <
- 12
- >

*12:2 12:2 Parzónag, bezán soprah.

†12:3 12:3 Asligén Yunáni nebeshtánka gwashit: “yak litrá”, bezán kesás sésad gerám.

‡12:3 12:3 Sombol, washbóén gol o pollé.

§12:6 12:6 Kelitdár, bezán hazánagay hesábdár o sambálók.

*12:13 12:13 Tak, bezán macchay tarrén lotth ke pissh per enti.

†12:13 12:13 Hushiáná, bezán “márá annun berakkén”.

‡12:13 12:13 Zabur 118:26.

§12:15 12:15 Zakaryá Nabiay Ketáb 9:9. Sahyun yak kóhé, ke Urshalimay shahray bonred é kóhay sará ér kanag butag. Sahyunay Jenek, bezán Urshalimay jahmenendén mardom.

*12:27 12:27 Bétáhir, bezán náárám, békarár.

†12:38 12:38 Asligén Yunáni nebeshtánka gwashit: “Hodáwanday dast”.

‡12:38 12:38 Eshayá Nabiay Ketáb 53:1.

§12:40 12:40 Eshayá Nabiay Ketáb 6:9 o rand.

© 2015 WBT