- Mattá
- <
- 1
- >

Pákén Enjil cha
Mattáay
kalamá
Mattáay Enjilay pajjár
É ketábay nebisók, Mattá, ke domi námi Láwi at, Hodáwandén Issáay moridé at. Á, Bani Esráilié at o cha Issáay moridiá pésar máliátgiré at (Mattá 9:9). Mattá, é ketábay tahá cha pésarigén paygambaráni péshgóián pésha dárit ke Issá Hodáay dém dátagén rakkénók ent.
Mattá pésha dárit ke Issá Ebráhém o Dáuday padréch ent, bale tahná Yahudiáni rakkénók naent, sajjahén donyáay rakkénók ent. Wati wánókán sarpada kant ke Issá Masihay pant o tálimáni sarhál “ásmáni bádsháhi” ent o sajjahén mardom, agan cha wati gonáhán pashómán bebant o Issáay sará báwar bekanant, ásmáni bádsháhiá rawant o abadmánén zenday wáhonda bant.
Mattáay Enjilay tahá, Issáay pédáesh o kasáni, pa Hodái kárán áiay tayár bayag, Jalilay damagá áiay tálim o kár, áiay dém pa Urshalimá rawag, Urshalimá áiay dátagén sar o sój, salib kasshag o cha marká rand zendag bayag pa red o band nebisag butagant.
1
Issáay béh o bonyád
(Luká 3:23–38)
1 Issá Masih, Dáud o Ebráhémay chokk ent. Áiay béh o bonyáday daptar é dhawlá ent:
2 Esháke Ebráhém, Ákube Eshák, Yahudá o áiay brát ke Ákubay chokk atant. 3 Páres o Zárahe Yahudá ke áyáni mátay nám Támár at. Hesrune Páres, Arame Hesrun, 4 Aminádábe Aram, Nahshune Aminádáb, Salmune Nahshun, 5 Buáze Salmun ke áiay mátay nám Raháb at, Óbayde Buáz ke mátay námi Rut at, Yassie Óbayd, 6 bádsháh Dáude Yassi.
Solaymáne Dáud, ke máti pésará Uriáay lógi butagat, 7 Rehobáme Solaymán, Abiáe Rehobám, Ásáe Abiá, 8 Yehushápáte Ásá, Yuráme Yehushápát, Ozziáe Yurám, 9 Yutáme Ozziá, Áháze Yutám, Hezekiáe Áház, 10 Manassie Hezekiá, Ámune Manassi, Yusiáe Ámun, 11 Yekuniáe Yusiá o áiay sajjahén brát, ke é wahdá Yahudi Bábelá darándhéh*1:11 Darándhéh, bezán jaláwatan. butant.
12 Cha Bábelay darándhéhiá rand, Shiáltiále Yekuniá, Zerubábele Shiáltiál, 13 Abihude Zerubábel, Elyákime Abihud, Ázure Elyákim, 14 Saduke Ázur, Ákime Saduk, Elihude Ákim, 15 Eliázare Elihud, Mattáne Eliázar, Ákube Mattán, 16 Issope Ákub ke Maryamay mard at. Cha Maryamá Issá pédá but ke Masih zánaga bit.
17 É dhawlá, cha Ebráhémá beger tán Dáudá chárdah posht o cha Dáudá beger tán Yahudiáni Bábelay darándhéhiá dega chárdah posht o cha á darándhéhiá beger tán Issá Masihá ham chárdah posht ant.
Issá Masihay pédáesh
(Luká 1:26–38; 2:21)
18 Issá Masihay pédáesh é dhawlá at: Issáay mát Maryam, Issopá sáng kortagat bale cha áyáni sur o árósá pésar, zántesh ke cha Hodáay Pákén Ruhá,†1:18 Hodáay Pákén Ruh, bezán Ruholkodos. áiay láp porr butag. 19 Maryamay lógwájah Issop, rást o pahrézkárén mardomé at, nalótheti Maryamá bannám bekant, paméshká wati delá shawri kort: “Pa bétawári é sángá bepróshán.” 20 É bárawá angat pegr kanagá at ke áiay wábá anágat‡1:20 Anágat, bezán yak anágat, achának, nágahán. Hodáwanday préshtagé átk o gwashti: “Issop, oo Dáud bádsháhay chokk! Cha wati deshtár Maryamay zurag o lógá baragá mators, chiá ke áiá é lápporri, cha Pákén Ruhá rasetag. 21 Á, mardénchokkéay sará chellaga bit o áiay námá Issá§1:21 Issáay máná “Hodáwanda rakkénit” ent. bekan, chiá ke á wati kawmá cha áyáni gonáhána rakkénit.”*1:21 Rakkénag, bezán neját dayag, bacchénag. 22 É sajjahén kár paméshká chosh butant tán Hodáwanday hamá habar rást o paddar†1:22 Paddar, bezán záher, áshkár. bebant ke áiá cha nabiay zobáná gwashtagant: 23 Neshtagén janénchokkéay láp porra bit o mardénchokkéay sará chellaga bit o áiay námá Emánuil pera bandant,‡1:23 Eshayá Nabiay Ketáb 7:14. ke eshiay máná “Hodá gón má” ent. 24 Wahdé Issop cha wábá ágáh but, hamá dhawlá ke Hodáwanday préshtagá hokm dátagat, wati jani zort, 25 bale tán á wahdá ke chokk pédá nabutagat, gón áiá wapt o wábi nakort o chokkay námi Issá per bast.

- Mattá
- <
- 1
- >

*1:11 1:11 Darándhéh, bezán jaláwatan.

†1:18 1:18 Hodáay Pákén Ruh, bezán Ruholkodos.

‡1:20 1:20 Anágat, bezán yak anágat, achának, nágahán.

§1:21 1:21 Issáay máná “Hodáwanda rakkénit” ent.

*1:21 1:21 Rakkénag, bezán neját dayag, bacchénag.

†1:22 1:22 Paddar, bezán záher, áshkár.

‡1:23 1:23 Eshayá Nabiay Ketáb 7:14.

© 2015 WBT