- Mattá
- <
- 2
- >

2
Issáay cháragá nojumiáni áyag
1 Bádsháh Hirudisay ahd o bárigá, wahdé Issá Yahudiahay damagay shahr Bayt-Lahemá pédá butagat, gorhá cha ródarátká*2:1 Ródarátk, bezán hamá némag ke róch dara kayt, mashrek. lahtén nojumi Urshalimay shahrá átk. 2 Jostesh gept: “Hamá nonnok ke pa Yahudiáni bádsháhiá pédá butag, kojá ent? Má áiay estár dar áyagá distag o pa áiay parastesh kanagá átkagén.” 3 Cha é habaray eshkonagá, Hirudis bádsháh o Urshalimay sajjahén mardom báz paréshán o deltaparkah†2:3 Deltaparkah, bezán paréshán, deltrakk. butant. 4 Hirudisá kawmay sajjahén dini péshwá o Sharyatay zánóger‡2:4 Sharyatay zánóger, bezán dini álem o Mussáay Sharyatay zántkár. lóthet o jost geptant ke “Masihay pédáesh kojá bayagi ent?” 5 Áyán passaw§2:5 Passaw, bezán jwáb. dát: “Yahudiahay shahr Bayt-Lahemá pédá bit, chiá ke nabiay ketábá nebeshtah ent:
6 ‘Oo Yahudáay shahr Bayt-Lahem!
Taw Yahudáay hákemáni nyámá kasterén naay,
chiá ke cha taw yak hákemén sardáré pédá bit
ke á mani kawm Bani Esráilay shopánkiá kant.’ ”*2:6 Miká Nabiay Ketáb 5:2; Samuil Dádgaray Domi Ketáb 5:2.
7 Gorhá Hirudisá nojumi chérandari lóthetant o á estáray dar áyag o záher bayagay allamén wahdi jost kort ke kadén at. 8 Randá áiá nojumi pa hamá nonnokay shóház o dar géjagá Bayt-Lahemá ráh dátant o gwashti: “Berawét o é chokkay bárawá sharr patth o pól bekanét, wahdé shomá dar gétk, maná sahig bekanét tán man ham pa áiay parastesh kanagá berawán.” 9 Bádsháhay habaráni eshkonagá rand, nojumi sar geptant. Ráhá rawán, hamá estár ke áyán dar áyagá distagat, áyáni démá pésh kapán, hamá jágahay sarborá óshtát, ke nonnok ódá at. 10 Cha é estáray gendagá, sakk báz washdel butant. 11 Lógá shotant o nonnokesh áiay mát Maryamay gwarán dist. Gorhá kóndhán kaptant o chokkesh parastesh kort, wati tohpah o thékiáni hokkah†2:11 Hokkah, bezán gwandhén sanduké ke saht o zéwari mána kanant. o zabáddánesh pach kortant o sohr o sóchoki o morresh pa nonnoká sawgát kortant. 12 Randá, Hodáyá wábá á hozzhár kortant ke Hirudisay kerrá per matarrant. Gorhá cha dega ráhé, wati molká shotant.
Dém pa Mesrá
13 Nojumiáni per tarragá rand, Hodáwanday préshtagé Issopay wábá átk o gwashti: “Chokk o chokkay mátá bezur o Mesrá betach, tán man tará nagwashán hamódá bedár, chiá ke Hirudis chokkay dar géjag o koshagá delmánag ent.” 14 Gorhá, Issop anchosh ke cha wábá ágáh but, chokk o chokkay máti zort o shapi shap dém pa Mesrá shot. 15 Tán Hirudisay marká hamódá mantant tán Hodáwanday hamá habar rást o paddar bebit ke cha nabiay kawlá gwashag butagat: Man wati bacch cha Mesrá lóthet o áwort.‡2:15 Hushah Nabiay Ketáb 11:1.
Hirudis chokkána kóshárénit
16 Wahdé Hirudis sahig but ke nojumián á rad dátag, báz zahr gept. Parmáni dát: “Bayt-Lahem o kerr o gwaray do sálig yá kasterén sajjahén mardénchokk koshag bebant.” Anchosh ke áiá pésará nojumi jost o pors kortagatant, hamá hesábá é wahdi gisshént. 17 É dhawlá Eremiá Nabiay Ketábá Hodáay hamá habar sarjam butant ke gwashtagati:
18 Cha Rámahay shahrá kukkáré góshán kapt,
mótk o zárié mazanén,
Ráhilá pa wati chokkán grét,
kaséay tasallái nazort,
chiá ke á namantagatant.§2:18 Eremiá Nabiay Ketáb 31:15.
Dém pa Náserahá
19 Hirudisay marká rand, Mesrá Hodáwanday préshtagé Issopay wábá átk. 20 Préshtagá gwasht: “Pád á, chokk o chokkay mátá bezur o padá wati molk, Esráilá per betarr. Chiá ke chokkay koshagay shawr borrók*2:20 Shawr borrók, bezán paysalah kanók. mortagant.” 21 Nun Issop pád átk o chokk o chokkay máti zortant o padá Esráilay molká átk. 22 Bale wahdé sahig but ke Hirudisay jáhá áiay chokk ArkeláusYahudiahay damagay bádsháh ent, gorhá óday rawagi torset. Wahdé cha wábéá dháhé†2:22 Dháh, bezán hoshdár, wárning. raseti, watá pa Jalilay damagá rasénti. 23 Ódá, Náserahay shahrá jahmenend‡2:23 Jahmenend, bezán jágahéay neshtagén mardom, sáken, ábád. but tán é paymá nabiáni habar rást o paddar bebit ke á Náseri gwashaga bit.

- Mattá
- <
- 2
- >

*2:1 2:1 Ródarátk, bezán hamá némag ke róch dara kayt, mashrek.

†2:3 2:3 Deltaparkah, bezán paréshán, deltrakk.

‡2:4 2:4 Sharyatay zánóger, bezán dini álem o Mussáay Sharyatay zántkár.

§2:5 2:5 Passaw, bezán jwáb.

*2:6 2:6 Miká Nabiay Ketáb 5:2; Samuil Dádgaray Domi Ketáb 5:2.

†2:11 2:11 Hokkah, bezán gwandhén sanduké ke saht o zéwari mána kanant.

‡2:15 2:15 Hushah Nabiay Ketáb 11:1.

§2:18 2:18 Eremiá Nabiay Ketáb 31:15.

*2:20 2:20 Shawr borrók, bezán paysalah kanók.

†2:22 2:22 Dháh, bezán hoshdár, wárning.

‡2:23 2:23 Jahmenend, bezán jágahéay neshtagén mardom, sáken, ábád.

© 2015 WBT